Liikenne- ja viestintäministeriö

kirjaamo@lvm.fi

tomi.lindholm@lvm.fi

Viite: LVM/441/03/2017

Asia: Lausunto luonnoksesta valtioneuvoston asetukseksi postin toimipisteiden sijoittamisesta annetun valtioneuvoston asetuksen muuttamisesta

Pyydettynä lausuntonaan MTK ry esittää kunnioittavasti seuraavan:

Muuttuneen toimintaympäristön ja yleispalvelua toteuttavien resurssien tarkoituksen-mukaista kohdentamista varten esitetty luonnos on perusteltu. Tärkeätä on turvata vähintään yksi toimipiste jokaisessa kunnassa. Kuntafuusioiden seurauksena tämä palveluverkkovelvoite saattaa kuitenkin ohentua tavalla, jota ei ole otettu huomioon. *Tämän vuoksi olisi etsittävä palveluverkon tiheyttä paremmin kuvaava ja määritelevä käsite kuin kunta*.

Yleispalveluun sisältyvä velvoite postipakettien lähettämisestä ulkomaille aiheuttaa mm. henkilöstön koulutuksen kannalta tarpeettomia kustannuksia varsinkin niissä yli neljäsosassa postitoimipaikoissa, joissa tällaista yleispalvelutarvetta ei ole. On siten perusteltua laajentaa poikkeuksen soveltamismahdollisuutta ja keventää yleispalveluvelvoitetta tältä osin.

Yleispalveluvelvoitteen keventämistä em. osin on perusteltu mm. käteismaksun vastaanottamiseen liittyvällä osaamis- ja koulutustarpeella. *Näitä kustannuksia voitaisiin välttää mm. sillä, että käteismaksun sijasta luotaisiin mahdollisuus laskutusperusteiseen maksuun, kuten monien muidenkin julkisten maksujen suhteen on jo menetelty*. Samoin toimipaikkojen välinen resurssien siirto ja osaamisen ”virka-apu” tulisi tehdä joustavaksi jo henkilöstön työehdoista sovittaessa.

Ilman tällaisen laskutusmahdollisuuden avaamista jää pyrkimys sähköisen palvelun lisäämiseen puolitiehen.

Edellä esitetyt kommentit toivotaan otettavan huomioon ennen asetuksen antamista.

Helsingissä 3.8.2017

Maa- ja metsätaloustuottajain Keskusliitto ry

Antti Sahi Risto Airikkala

Toiminnanjohtaja päälakimies